**ЛАЗА КОСТИЋ-Santa Maria della Salute**

**ПРОЧИТАТИ ПЕСМУ ИЗ ЧИТАНКЕ**

|  |  |
| --- | --- |
|  | * Занимљива је предисторија песме *Santa Maria della Salute.* Стваралачки импулси за настанак песме потекли су из три извора, који су у уској међусобној вези. У својим педесетим годинама Лаза Костић је упознао деветнаестогодишњу Ленку Дунђерски, кћерку пријатеља Лазе Дунђерског у коју се заљубио као и она у њега. Настале су борбе у песнику, сукоб осећања и разума. Бежи од Ленке и својих осећања у манастир Крушедол и ту проводи пет година. Лаза Дунђерски предлаже пријатељу да се ожени богатом удовицом Јулом Паланачком што овај и учини 1895. године. Исте године умире Ленка Дунђерски. Да би побегао од несреће и туге, одлази са женом у Венецију. Тамо посећује цркву Госпе од Спаса из XVII века. Изузетна лепота цркве задивила је песника. У том тренутку у њему се срећу и стапају у једно дивљење према цркви и непреболна љубав према Ленки. Из тога сусрета двеју лепота почела је да клија песма, али истовремено је нарастало кајање што је некада осуђивао градњу цркве од дрвета из словенских шума по Далмацији. У песми *Беседа* (1865) Костић је певао о трагици српскога бора кога је Млетачка немилосрдно секла и одвозила у Италију. Године 1879. написао је песму *Дужде се жени* у којој жали за посеченим српским боровима који су уграђени у цркву Госпе од Спаса. Двадесет година након тога појављује се *Santa Maria della Salute,*1909. године. |
|  | * **Композиција**   Централне тачке у композицији ове песме су **два мотива: велелепна венецијанска црква** **и лик идеалне драге.**  Ова песма има богату мотивску структуру. Смењивање мотива праћено је смењивањем осећања, расположења и психолошких стања лирског субјекта. У складу са овим променама мења се тон и смењују се особености различитих лирских врста ‒ молитва, покајница, елегична исповест, сновиђења, љубавна песма, апокалиптично виђење, химна.  **I ­­‒ II** Обраћање Богородици и тражење опроштаја за све оно што је раније говорио о њеном храму (одрицање од мисли из песама *Беседа* и *Дужде се жени*). Доминира тон молитве и покајања; сакрална лексика; скрушеност.  **III ‒ IV** Да би уверио Богомајку да је многе грехе окајао, казује о узалудним покушајима, изневереним очекивањима од живота, поразима. Ипак, не криви друге јер „све је то с ове главе, са луде”. Тон је елегичан, пун горчине и бола.  **V ­‒ VI** Након четврте строфе почиње друга композициона целина ‒ узвишена похвала лепоти и љубави. Покајничка молитва се нагло преображава у драматичну љубавну исповест, лирски разговор са самим собом у сумраку у коме се појављује песникова „вила”, драга невиђене лепоте за коју песник каже да „сваку ми махом залечи рану”. Ово су тренуци среће и светлости и песма у овом делу има одлике љубавне песме.  **VII ‒ IX** Ова композициона целина доноси сукоб љубавне среће и разума, преиспитивања, унутрашње сукобе („две се у мени побише силе”), одрицање од љубави и бекство, смрт драге, апокалиптичну слику. Мртва драга је основа лирске нарације у трећем композиционом делу песме.  **X ­‒ XIII** Четврта композициона целина започиње најавом сусрета са умрлом драгом. Она се јавља у сну. Ово је лирска прича о сусретима са њом, о сновиђењима, а песме су резултат тих сусрета, њихова деца.  **XIV ‒ XV** Завршна целина представља изражавање радости због преображаја безњенице у рај химничним тоном.  Садржина и значење   * ***Santa Maria della Salute* испевана је у облику апострофе. Почиње обраћањем Госпи од Спаса, Богородици**. Овај облик апострофе директно је изражен у три почетне строфе стиховима „Опрости, мајко света, опрости”, синтагмама типа „блаженој теби”, вокативима („небеснице”). Од четврте строфе па до краја нема оваквог експлицитног обраћања, али је у свести читаоца остала апострофна инерција тако да се цела песма доживљава као велика апострофа. Међутим, како се током песме мења садржина, мењају се слике, осећања и расположења, све више се апострофа поопштава. Сада то није више обраћање Богородици, него мртвој драгој, љубави, жени уопште, божанској драгој. * Сусрет са храмом Госпи од Спаса у Венецији пробудио је покајање за све оно што је песник раније песмом говорио о грађењу храма. Он је жалио борове које су Млеци секли по словенским шумама и градили своју Венецију и храмове у њој. То је био протест младог песника. Песник је био задивљен лепотом храма и у том тренутку схватио да је лепше „носити лепоту“ и постати стуб који ће носити сводове цркве, него претворити се у пепео „грејући светску грехоту”, „тонути у броду” и „трунут у плоту”. * Промена става према храму није дошла случајно. Нашао се пред њим непосредно после смрти Ленке Дунђерски. Лепота храма поистоветила се са лепотом мртве драге ‒ храм и драга постали су једно. * Којим тоном је испевана прва поетска целина ове песме? Обратите пажњу на лексику. Издвојте речи које имају сакрални карактер. * Молитвени тон је наглашен, лексика је сакрална: *мајко света, блаженој, небеснице, врело милости,сагреши, кајан, пречисте скуте*. Речи упућене Богомајци подстичу да се отвори срце и у њему сагледају не само греси него и страдања и патње, порушени снови, изневерене наде. Свим тим патњама он је окајао све могуће грехове. Међутим, он не јадикује, не криви друге већ себе: „што је души ломило крило, / те јој у јеку душило лет, све је то с ове главе, са луде”. * Следећа слика и исповест, лирска прича о љубави, настаје из два подстицаја. Основни подстицај је у стиху „све је то с ове главе, са луде” ‒ прича ће показати какав је велики грех починила та луда глава. Други подстицај је у мраку животног пораза, који ће бити потиснут појавом „моје виле” ‒ драге која изненада улази у живот и просветљава га. * Шта уноси промену расположења лирског субјекта у другој поетској целини? Како је песник представио идеалну драгу? * Пета и шеста строфа су љубавна песма о тренуцима среће и светлости. То је прича о првом виђењу драге и о зачуђености њеном невиђеном лепотом. Цела слика је метафора: драга се не спомиње, пред лирског субјекта појављује се вила, симбол женствености и лепоте. Она „грану” (као пролеће), „свану” (као дан), „ко песма славља у зорин свит”. После онога мрака из претходне слике, синула је светлост, ободрила и залечила све ране. Изненадно богатство светлости и радости збуњује: „Што ћу од миља, од муке љуте”. Од све њене лепоте поглед је најчудеснији и најтоплији, он би стопио лед свих висина, поглед разгорева љубав, душа је узнемирена јер се у њој мешају, „јади па слади”, „чемер па мед”. Снага лепоте је избезумила лирског субјекта. * Наредна поетска целина изражава неверицу, унутрашња преиспитивања и сукобе супротних сила. Прво се јавља неверица да њега може да снађе таква срећа, снажно изражена узастопним реторичким питањима:   Зар мени јадном сва та дивота?  Зар мени благо толико све?  Зар мени старом, на дну живота,  та златна воћка што сад тек зре?  . Више је елемената који подупиру неверицу: јадан је по ономе што му је живот све одузео; толико доброте и лепоте никада није осетио; он је стар, „на дну живота”, а она је воћка „што сад тек зре” ‒ раздваја их несклад његовог времена које је протекло и њеног времена које тек долази. Остало му је да зажали што та лепота није њему „сазрела пре” и да тражи опроштај због „грешних залута” у пределе живота који му не припадају. То је агенс да у њему настане сукоб противстављених сила: мозга и срца, памети и сласти. Тај судар је предочен изванредно богатим метафорама: *бесни олуј* (младост, љубав) *и стари храст* (старост, песник). Мозак и разум су победили срце и љубав (*сласт*):  Памет ме стегну, ја срце стисну’,  утекох мудро од среће, луд,  утекох од ње ‒ а она свисну.  То је крај позне љубави за коју није било довољно сигурности, храбрости и моралне снаге. Када тај чин сагледа пошто је све прошло, види да није добро поступио: „утекох мудро од среће, луд”. Мудрост је победила, срећа је поражена, дошла је трагедија и посведочила да мудрост није била мудрост него лудост. Њена смрт изазвала је апокалиптички слом:  Помрче сунце, вечита студ,  гаснуше звезде, рај у плач бризну,  смак света наста и страшни суд  о, светски сломе,  о страшни суде,  Santa Maria della Salute!  Ова апокалиптичка слика, хиперболама васионских размера, показује снагу душевног лома који је изазвала смрт вољене девојке. Ту се завршава лирска историја овоземаљске љубави и започиње историја оностране љубави која се догађа у сновима.   * Наредна поетска целина опева сусрете са мртвом драгом. Лирски субјект је пометен („у срцу сломљен, збуњен у глави”), слеђена је душа од бола, једина топлина живи у сећању на драгу („спомен је њезин свети ми храм”), али у сну, она се јавља, долази му, крави душу, отвара му сазнајне видике суштине живота и смрти, нестајања и трајања, стварног и трансценденталног живота („кроз њу сад видим, од ње све знам/за што се мудрачки мозгови муте”). Њене посете доносе   милине, рајска осећања, љубав. Трагови тих сусрета су песме које припадају само њима јер „то се не пише, то се не поје / (...) то разумемо само нас двоје / (...) то тек у заносу пророци слуте”. Ни реч ни песма не могу да искажу лепоту тренутака њихових састанака ‒ то су сновиђења, халуцинантна стања.   * Сједињење ће доћи када дође крај живота, када дође до сусрета у оностраном. То сједињење побеђује таму и ништавило, побеђује **безњеницу** и отвара пут у њен загрљај раван рају. А онда долази хиперболична слика среће, екстаза, космички доживљај љубави:   Све ће се жеље ту да пробуде,  душине жице све да прогуде,  задивићемо светске колуте,  богове силне, камоли људе,  звездама ћемо померит путе,  сунцима засут сељенске студе,  да у све куте зоре заруде,  да од милине дуси полуде,  Santa Maria della Salute.  Несрећа и тама овостраног живота превладана је (и ублажена) експлозијом среће, лепоте и светлости у оностраном животу. Песма, дакле, нема песимистички крај, у њој је снага и динамика оптимизма, творачког оптимизма не само за себе него и за друге („да у све куте зоре заруде”). Тиме је смрт надвладана. Љубавна туга је овде добила мистични смисао самим избором архетипског мотива мртве драге. Oвде је реч о свељубави изван простора и времена доступних људском уму. Жена је овде доживљена као божанско идеално биће.   * **Рефрен ове песме има посебно место у њеној структури**. Имамо ли у виду да је овај стих истовремено и наслов песме, онда је јасно да он има изузетно место у значењском систему песме као централни симбол, као симбол који је у себе сабрао велики број значења. У њему је синтеза божанског храма и храма лепоте, цркве и жене, Богомајке и земаљске девојке, божанског и земаљског, скрушености и дивљења, молитве и усхићења. Црква Госпе од Спаса преточена у стих *Santa Maria della Salute* симболизује пре свега лепоту, уметност и поезију уопште; Ленку Дунђерски, идеалну драгу, умрлу драгу, која је сама за себе симбол храма лепоте; прожимање телесне и духовне љубави; преко лика Богородице такође је симбол настајања и рађања, вековитости, трајања у времену, неуништивости; јединства реалног и трансценденталног; свеопште, космичке љубав * Једна од битних карактеристика Костићевог језика су кованице. У овој песми има их неколико које су настале скраћивањем речи, претварањем једне категорије речи у другу, спајањем две речи: *кајан, угод, свит, глед, залуте, безњеница.* * Метафоре су врло богате и функционалне:   „преда ме грану”, „дивна ми свану”, „златна воћка”, „бесни олуј и стари храст”.   * Хиперболе су израз снажних осећања, апокалиптичког доживљаја или сагледавање космичке хармоније:   „свих висина стопила лед”, „помрча сунце”, „гаснуше звезде”, „рај у плач бризну”, „звездама ћемо померит путе”, „сунцима засут сељенске студе”.   * Контрасти: „јаде па сладе, чемер, па мед”, „Две се у мени побише силе/мозак и срце, памет и сласт”. * Понављања, мисаона и звуковна: „Опрости, мајко света, опрости”/„Опрости, мајко, много сам страд’о”. * Градација ‒ на нивоу целе песме; у уздизању од земаљског ка небеском. |
|  |  |

**ДОМАЋИ ЗАДАТАК**

**ОДГОВОРИТЕ НА ПИТАЊА:**

* Који су централни мотиви у овој песми?
* На који начин се смењују расположења и осећања лирског субјекта у песми?
* Којом стилском фигуром почиње песма? Коме се лирски субјект обраћа? Шта изражава у том обраћању? Због чега се каје?
* Која је функција реторичких питања у наредној поетској целини? Шта нагони лирски субјект да започне борбу између сила разума и осећања? Који је резултат те борбе?
* Извршите анализу последње поетске целине. На који начин песник описује сједињење са својом драгом? Коју стилску фигуру песник користи у опису рајског сусрета са драгом?

**ПРЕПИШИТЕ У СВЕСКЕ**

|  |
| --- |
| ***Santa Maria della Salute***  Лаза Костић  ● **инспирација**: љубав према Ленки, сусрет са црквом, песма *Дужде се жени*  ● **доминантни мотиви:** црква и драга  ● **наслов**: рефренско понављање  ● **композиција**:  прва целина **I ­­‒ II** обраћање Богородици, тражење опроштаја; тон молитве и покајања  **III ‒ IV** животни порази; елегичан тон, пун горчине и бола  друга целина **V ­‒ VI** похвала лепоти и љубави; љубавна исповест; ведри тон, срећа  трећа целина **VII ‒ IX** сукоб емоција и разума, бекство од љубави, смрт драге, апокалиптична  слика  четврта целина **X ­‒ XIII** сусрети са умрлом драгом, сновиђења, песме као резултат тих сусрета  пета целина **XIV ‒ XV** радост због преображаја безњенице у рај; химнични тон  ● **стилске фигуре:** апострофа, хипербола, метафора, реторска питања, контрасти, понављања,  градација  ● **строфа:** октаве; сем VI (нона) и XV (7+9= 16 стихова)  ● **стих**: парни лирски десетац (5//5) и непарном деветерцу (5+4)  непарни стихови ‒ десетерци, парни ‒ деветерци.  рефренски стих ‒ десетерац  ● **рима**: комбинација укрштене и паралелне риме ‒ АБАБАБВВ |